Szakmai beszámoló az Anyaoltalmazó Alapítvány
2014. évi tevékenységéről

Az Anyaoltalmazó Alapítvány Családok Átmeneti Otthonai 1992 óta, immár huszonkét éve nyújt segítséget az átmenetileg vagy tartósan otthontalanná vált családok befogadásával annak érdekében, hogy megelőzze, illetve megszüntesse a gyermekek veszélyeztetettségét, megakadályozza a család szétszakadását, a gyermekek állami gondoskodásba kerülését és segítse a szülőt gyermeke teljes körű ellátásában, és közreműködjön az átmeneti gondozást szükségessé tevő okok megszüntetésében, a család helyzetének rendeződésében, lakhatási problémáinak megszűnésében.
Az Anyaoltalmazó Alapítvány „Régi Ház” Családok Átmeneti Otthona 2013.január 1-óta fogadja a kétszülős családokat.  

Intézményünk ellátási területe országos, így ügyfeleink az ország különböző településeiről a legkülönbözőbb problémákkal érkeztek otthonainkba. Elsősorban Budapest kerületeiből és a környező településekről kértek segítséget családok, de távolabbi megyékből (Hajdú-Bihar megye, Pest megye, Csongrád, Szabolcs-Szatmár-Bereg megye, stb.) érkező családokat is fogadtunk.

Otthonaink megnyitása óta 1911 édesanyának és 3712 gyermeknek, 2014. évben 34 édesanyának, valamint 79 gyermeknek nyújtottunk segítséget.

Munkánk során nagy hangsúlyt fektettünk az intézményben élő marginalizált helyzetű, megélhetési gondokkal küzdő anyák szociális, foglalkoztatási problémáinak orvoslására, életminőségük javítására, anya – gyermek kapcsolat erősítésére.

Szakmai teamünk - szociális munkások, szociálpedagógusok, gyermekgondozók, pszichológus, védőnő, jogász – komplex szakmai tudásával, a családokkal együttműködve az elsődleges cél mellett folyamatosan arra törekedett, hogy minden esetben a gyermekek érdekeit helyezze előtérbe. Így munkánk során a gyermek érzelmi, értelmi és szociális fejlődését és életkori sajátosságaikat szem előtt tartva állítottuk össze szakmai programunkat.

Ennek érdekében a következő programok valósulhattak meg 2014. évben:

•	Mindmegette:

Lakóink, bár önellátó életet élnek az otthonban, szívesen veszik szakembereink segítségét a mindennapi életvezetéssel kapcsolatban is, hiszen sok anya hátrányos családi helyzete miatt családjában az ehhez szükséges alapvető készségeket nem sajátíthatta el.

A nagyobb részt alacsonyan iskolázott anyák csak kevés jövedelmet biztosító munkához jutnak, gyakran okoz gondot számukra, hogy kevés jövedelmükből is megfelelő ellátást biztosítsanak, mert maguk és gyermekeik eltartásához takarékos életmódra kényszerülnek.
Két munkatársunk havi rendszerséggel főzőtanfolyamot szervezett az anyák számára, ahol megtanulhatták az olcsóbb, de egészséges ételek elkészítését. 

A főzés közben oldott hangulatú beszélgetéseken több kérdés is felvetődött az egészséges életmóddal kapcsolatban, melyeket kollegáink az anyákkal közösen beszéltek meg, illetve az idősebb anyák elmondásai alapján át tudják adni a fiatalabb édesanyáknak a régi családi hagyományokat, és szokásokat Az így szerzett új tapasztalatok, tudás a gyermekeknek is átadható, és a fiatalabb generáció is meríthet.

Minden ünnep alkalmával igyekszünk bevonni anyáinkat a főzés és sütés „tudományába”, hogy a civil életbe is háztartásukat minél takarékosabban tudják vezetni.

Farsang-fánk sütés.
Gyermeknap-kerti bográcsozás. 
Nyári hónapokban szalonna-sütés idényzöldségek felhasználásával, illetve idén először gyümölcslekvárt készítettünk, amit a családok eltettek maguknak a téli hónapokra.
Ősszel Halloweenkor sütőtök sütése közösen.
Mikulás ünnepségére az itt lakó gyerekeknek kedveskedtünk gyümölcskenyérrel, kuglóffal.
Advent alkalmával mézeskalácsokat sütöttünk és díszítettünk a gyerekek nagy örömére. 
Pl: Karácsonykor diós és  mákos bejglit és zserbót készítettünk a szülőkkel közösen, amit azután a karácsonyi vacsora végén kínáltak családjaiknak

•	Önkénteseink számára, akik az épület kertjét segítettek rendbe hozni,  az anyák palacsintával kedveskedtek köszönetképpen, hogy szebbé tették környezetünket.

•	Beszélgető kör:

A közösségszervezés érdekében a szülők számára 2 szociális munkás kollégánk vezetésével szerveztünk Beszélgető kört, ahol a hétköznapi életben felmerült életvezetési, párkapcsolati, háztartásvezetési, gyermeknevelési, illetve a társadalomban felmerülő változások témában felmerült kérdéseket célorientáltan tudtak átbeszélni, de téma akár ilyenkor a szerelem, a barátság, a munka, az iskola is.
A program segítette a résztvevőket az alkalmazkodási problémák megoldásában, keretet biztosított a közösségben felmerülő konfliktusok kulturált, nyílt megbeszélésére, megoldására. 
Emellett módot adott a közösség támogató erejének kiaknázására, olyan problémák oldott, informális közegben való megvitatására, mint a párkapcsolati nehézségek, a családi támogatás hiánya, a pénzkezelési nehézségek, a jövőkép bizonytalansága, a gyerekekkel kapcsolatos nehézségek, és örömteli pillanatok megosztása. 
Azért tartjuk nagyon fontosnak ezt a programot, mert azt látjuk, hogy gyakran nehezen fejezik ki magukat, nem maradnak sokáig benne egy beszélgetésben, illetve fejlődhet önkifejezési készségük, egy - egy témán belül pedig a látókörük tágulhat.
A cél mindenképp az, hogy odafigyeljenek és végighallgassák egymást, hogy visszakérdezzenek és reagáljanak, kérdéseket intézzenek egymáshoz, és akár csoportos beszélgetésben is benne maradjanak.

•	Közösségi szórakozás:

Másik közösségépítő programunk már három éve havi 1 alkalommal kerül megrendezésre. Mind az anyák, és mind a gyermekek részt vehetnek ezen a mulatságon, amely a jólét érzését kelti a családokban, csökkenti a stresszt, szorongást, illetve azt a fájdalmat, amit átéltek akár a bántalmazás, a sok - sok kudarc, vagy a nehéz élethelyzet miatt.
Csoportos közös ének, tánc, mulatság keretében kicsit kikapcsolódhattak, szórakozhattak az adott hónap nevezetes napja alkalmából. Erős közösségépítő szerepet tölt be ez a program, nagyon kedvelik, és várják.

•	Munkaerő piaci tanácsadás:

Otthonunk 2 munkatársa tartott havonta két alkalommal munkaerő piaci csoportfoglalkozást édesanyáink számára, akik nagy örömmel fogadták az ötletet. Itt nagyon széles témát öleltek fel, hiszen onnantól kezdve, hogy hogyan öltözzünk fel egy állásinterjúra, vagy hogyan írjunk meg egy önéletrajzot, nagy szemléletváltozáson mentek át lakóink. 
A tréning areális önismeretre alapozva hozzásegíti a résztvevőket ahhoz, hogy jobb esélyekkel térhessen vissza a munkaerőpiacra. Ennek tükrében megismeri a munkavállalókkal szemben támasztott elvárásokat, felméri saját helyzetét és állapotát. Megerősödik önértékelése, fejlődik önérvényesítő képessége. Megismerkedik a munkaerőpiac legfontosabb ismeretivel és képessé válik a saját életében végbemenő változás tudatos kezelésére. Ennek tükrében reméljük, ez nagyban segíti majd elhelyezkedési esélyeiket.

•	Gyakorlati terephely:

Gyakorlóhelyként vettünk részt a szociális szakképzésben 7 főiskolai hallgatót segítettünk a szakmai kompetenciák megszerzésében, az elméletben megszerzett tudás gyakorlati érvényesítésében, a szakmai szerep elsajátításának folyamatában. 
A program során az ELTE szociális munkás tagozatáról 4 főt, a Wesley János Lelkészképző Főiskola szociális munkás tagozatáról 1 főt, a Nyíregyházi Főiskola Levelező I. mesterképző család és gyermekvédő tagozatáról 1 főt, az ELTE Tanító –és Óvónőképző tagozatáról 1 főt, illetve a Budapesti Oktatóház OKJ-s képzésről 1 főt fogadtunk.

•	Szakmai továbbképzés:

Minden olyan konferencián, szakmai megbeszélésen részt vettek az Otthon dolgozói, melyek érintik az átmeneti ellátást, amely segítséget, tapasztalatot adhat nekünk családjaink életének segítésében.
A szakmai továbbképzéseken nagy segítséget jelent a törvényi változások figyelemmel kísérése, új szolgáltatások bevezetésének megismerése, új módszerek és azok hatékonyságának megismerése. 
Tavalyi évben 2 munkatárs vett részt trénerképzésen, ahol elmélyítették önismeretüket, és olyan elméleti és gyakorlati anyag birtokába jutottak, amiből összeállítható kommunikáció, konfliktuskezelő, és csapatépítő tréning blokk. A képzés során a kollégák megismerhették a jó tréning jellemzőit, a különböző feladattípusokat és azok levezetésének gyakorlatát, a tréneri szerep sajátosságait, és a kompetenciákat. Egy kollégánk elvégezte a családpedagógiai mediátor szakot.

•	Minőségbiztosítás:

7 évvel ezelőtt az Alapítvány egy olyan minőségbiztosítási modellprojektet dolgozott ki, mely az átmeneti intézmények működési sajátságait figyelembe véve adaptálható.
A program célja volt, hogy a szociális és gyermekvédelmi szolgáltatások értékelhetők, mérhetők legyenek, a szolgáltatások hatékonyabbá váljanak azáltal, hogy egy korszerű, a minőségi szolgáltatásokat, és működést segítő rendszert dolgozzunk ki.
A hat évvel ezelőtti projektet folyamatosan követjük a mindennapi szakmai munkánk során, illetve témakörönként dolgozzuk fel újra a szakmai teammel figyelembe véve az innovációt.
Nagy segítséget jelent nekünk az elégedettségi kérdőívek kiértékelése, amit olyan családok töltenek ki, akik már legalább 3 hónapja laknak intézményünkben, illetve azon családok, akik közvetlenül kiköltözés előtt töltik ki, ilyenkor visszajelzést kapunk arról, milyen új szolgáltatásokat vagy programokat kellene még bevezetnünk.

•	Adományok:

A már hatodik éve tartó intenzív adományszerzési programunk révén idén is sikerült az általunk segített családok életét megkönnyítenünk több cég adományaival.
Az Alapítvány számára már rendszeres adományozók közt - a helyi lakosságon túl - több nagy cég is szerepel, úgy, mint C & A Mode Kft. ruha adománnyal, Hermán József pénzadománnyal, amiből karácsonyra játékokat tudtunk vásárolni az Otthonban élő gyerekeknek. Használati eszközökkel a Phoenix Pharma Zrt., Kardos Játék és Dekor,  DM Kft., Coca Cola HBC Kft., Brenntag Hungária Kft, AXA Bank Europe SA, Tesco Global Áruházak Zrt., Béres Alapítvány, MVM Zrt, Gabol, Unicredit, MFB Bank, TEVA Zrt.
A Magyar Élelmiszerbankkal kötött szerződésünk 5 éve áll fenn, melynek keretében a Metró Áruház minden héten 1 alkalommal élelmiszeradománnyal ,  a Tesco- Global Zrt. szinte minden nap pékáru adománnyal segíti családjainkat.

A Vodafone Zrt. kiemelt partnerei lettünk 2 éve. A szerződés létrejöttét az Önkéntes Közalapítványnak köszönhetjük, akik abban segítettek minket, hogy rajtuk keresztül a Vodafone dolgozói a tavalyi évben 3 alkalommal 25 fővel hozzájárultak intézményeink szépítéséhez (játszótér építése, virágok, fák ültetése, szobafelújítás, falfestés mindkét épületben, kerítés festés, bútorok adományozása, és összeszerelése, Újházunkban az Előadóban új linóleum megvásárlása és lerakása) December 3-.án  minden gyermekünk részt vehetett a Gresham –palotában megrendezett Mikulás ünnepségen, ahol Joulupukki látogatta és ajándékozta meg gyermekeinket, majd átadta a Max a barátság nyomában című mesekönyvet, akiknek hatalmas élmény volt, hogy életükben először találkozhattak a finn Mikulással. 
Mikulás és Karácsony közeledtével a Vodafone dolgozói úgy döntöttek, hogy 10 estén át a mesekönyvből mobiltelefonon keresztül estéről estére mesélik el a gyerekeknek Max egy-egy újabb kalandját, melyet nagy-nagy izgalommal vártak minden este.

•	Közösségi szolgálat:

	2 középiskolás tanuló iskolájával van szerződésünk, akik öntések Otthonunkban, illetve az Amerikai Iskola diákjai havonta tartanak gyerekeinknek foglalkozásokat, illetve ruha adománnyal is rendszeresen támogatnak minket.Immár 1 éve van egy önkéntesünk, aki közgazdász végzettségű szakember, ő heti egy alkalommal tart foglalkozásokat gyerekeinknek, az anyákat pedig álláskeresési tanácsokkal látja el.
Három éve tart kapcsolatunk az Út a reményhez Alapítvánnyal, akik havi egy alkalommal tartanak foglalkozást gyermekeinknek.

•	Nyári program:

Gyermek és ifjúságvédelmi programunk keretében a nyári szünidő alatt külső, és belső szabadidős programokat szerveztünk az otthonban élő gyerekeknek. A benti programokban elsődleges szerephez jutnak a fejlesztő, és társas játékok, kapcsolatteremtést, és kapcsolattartást segítő szituációs gyakorlatok. Olyan helyzeteket teremtettünk, ahol kellemes élményt érte őket, lehetőséget kaptak saját ötleteik és igényeik megvalósításához, fontosnak tartottuk a tiszta, egészséges környezet, az egészséges életmód egészségvédelem technikájának elsajátítását.
Intézményünk dolgozói kitartóan és sikeresen dolgoznak azon, hogy a programokat pályázati forrásokból, és egyéb támogatók, szponzorok segítségével tudjuk megvalósítani. Belépőjegyeket kérünk és kapunk évek óta. Pl.: Állatkert, Csodák palotája, Botanikuskert.
Egyre nagyobb igény van olyan programokra a gyerekek és az édesanyák részéről is, melyek a szabadidő megfelelő eltöltéséről adnának iránymutatást a családoknak. Pályázati forrásból szerveztünk a gyerekeknek külső programokat. Ilyen pl. a cirkusz, strand, mozi, játszóház, állatkerti látogatás, és kalandpark. A szabadidő hasznos eltöltése nagymértékben hozzájárul az unatkozó, csellengő, az odafigyelés, elfoglaltság hiánya miatt agresszív, sokszor erőszakos cselekedetekben kirobbanó fiatalok neveléséhez, szocializációjuk sikeres elősegítéséhez. 
A gyermekgondozó kollégák továbbra is azon dolgoznak, hogy a meglévő programokat folyamatosan színesítsék, bővítsék. Elsődleges szempontból olyan lehetőséget szeretnénk kínálni, ami a szórakoztatás mellett a család és a közösség számára építő jellegű, az ismereteket bővíti, és a hiányzó készségeket fejleszti. Arra számítunk, hogy ezekkel a programokkal olyan egységes normarendszert közvetíthetünk, amely segíti a társadalomban való beilleszkedésüket, az egészséges életmód és életvitel elsajátítását, valamint a közösségi élet szabályainak megismerését és elfogadását.

A fent kiemelt programjainkon túl a következő rendszeresen működő szolgáltatásainkkal segítettük az ellátottakat:

•	Körzeti védőnőnk a csecsemők és kisgyermekek egészségét felügyelte, aki hetente jön ki Otthonunkba.

•	Jogi tanácsadást biztosítottunk. A hetenként egyszeri jogtanácsosi segítség lehetővé tette a jogi útvesztőkben való eligazodást, házassági bontóperek, gyermek-elhelyezési perek beadását, vagyonmegosztások foganatosítását. Jogtanácsosunkat leggyakrabban családjogi és ingatlannal kapcsolatos ügyekben keresték meg.

•	Pszichológiai tanácsadást nyújtottunk. Tanácsadó pszichológusunk felnőtteknek és gyermekeknek nyújtott segítséget. Leggyakrabban gyermeknevelési problémákkal, életvezetési nehézségekkel keresték meg, ill. a családon belüli erőszak okozta traumák feldolgozásához kértek tőle segítséget.

•	Gyermek gondozóink az iskoláskorú és óvodáskorú gyermekek részére hetente 1 alkalommal foglalkozást tartottak. A szabadidő hasznos eltöltésén túl a programok egyik fő célja a személyiség érzelmi nevelése, a szociális készségek fejlesztése volt. Elsődleges szerephez jutottak a fejlesztő és társas játékok, sportversenyek, helyzetgyakorlatok, a kapcsolatteremtést, kapcsolattartást segítő szituációk, amelyek fejlesztik a kommunikációt és elősegítik a kortárs kapcsolatok erősítését. A kreatív-kézműves játékok mozgósították a gyerekek képzeletvilágát, kézügyességük fejlesztése mellett, nem egyszer feszültségelvezetésre is szolgáltak.

Az iskolai lemorzsolódás és osztályismétlés elkerülése érdekében pedagógus kollégáink igény szerint egyéni korrepetálás keretében foglalkoztak a felzárkózásra szoruló gyerekekkel.

•	Az időszakos programok: farsangi, húsvéti mulatság, anyák napi rendezvény, gyermeknapi műsor, mikulás, karácsony és ajándékosztás segítettek feledtetni az átélt brutalitást és erőszakot, erősítették a közösségi kapcsolatokat, kiaknázva a közösség támogató erejét

•	Minden szerdán az Élelmiszerbank szervezésében a Metro Áruháztól kapott élelmiszerekkel tudtuk segíteni családjainkat, tavaly ősztől pedig szinte minden nap pékáru adományt kapunk a Tesco Áruháztól.

•	Csütörtökönként ruhabörzét szerveztünk. Az együttműködő partnereinktől, ill. a lakosságtól adományba kapott divatos ruhaneműkből válogathattak klienseink saját maguk és gyermekeik számára.

•	Gyermeknevelő csoportot szerveztünk, pszichológusunk szervezésével, vezetésével, mely az idei év tavaszán öt alkalommal valósult meg. A csoport tematikáját a résztvevők problémái mentén fogalmaztuk meg. Az interaktív csoporton lehetősége volt az anyáknak megosztani saját kudarcaikon túl, az általuk már sikeresen alkalmazott pozitív nevelési módszereiket is.

•	Kollegáink számára, a még hatékonyabb munkavégzés, a családgondozó mentálhigiénéjének karbantartása, a kiégés megelőzése és pszichés terhelés feloldása érdekében, havi rendszerességgel szupervíziós foglalkozást tartottunk.

Budapest, 2015 április 27.

        Haraszti István                           Ádám Ágnes                          Verbőczy Edit
                titkár                               intézményvezető                      intézményvezető
                                                            új ház	                régi ház